钦定古今图书集成/明伦汇编/官常典/第511卷 > 贾嵓
## 钦定古今图书集成/明伦汇编/官常典/第511卷 > 贾嵓

按《宋史》本传：“嵓字民瞻，开封人。少时善骑射，喟然叹
曰：‘大丈夫生世，要当自奋，扬名显亲可也’。遂起家从
戎。神宗选材武，以为内殿承制、庆州荔原堡都监。林
广讨泸夷，辟将前锋。又为河东将，败西夏兵于明堂
川。累功转庄宅副使，迁路监。绍圣中，夏兵数万围麟
州神堂，砦甚急，嵓以数百骑往援，令其下曰：‘国家无
事时，不惜厚禄养汝辈，正以待一旦之用耳。今力虽
不敌，吾誓以死报’。”众感厉，即循屈野河行且五里，据
北拦坡岭上，一矢殪其酋，众骇溃。哲宗嘉叹，赐以袍
带，知皇城使、威州刺史，迁路钤辖。嵓在兵间二十年，
有智略，能拊御士卒，所乡辄胜。时以良将入对，留擢
龙神卫四厢都指挥使，迁步军都虞候、濠州团练使。
卒，年五十二，赠雄州防御使。